CELEX: 32018R0480
Language: et
Date: 2017-12-04 00:00:00
Title: Komisjoni delegeeritud määrus (EL) 2018/480, 4. detsember 2017, millega täiendatakse Euroopa Parlamendi ja nõukogu määrust (EL) 2015/760 seoses regulatiivsete tehniliste standarditega, mis käsitlevad riskide maandamise ainueesmärgil kasutatavaid tuletisinstrumente, Euroopa pikaajaliste investeerimisfondide tähtaja pikkuse piisavust, potentsiaalse ostja leidmiseks turu hindamise ja investeeringutest väljumiseks võõrandatava vara hindamise kriteeriume ning jaeinvestoritele kättesaadavate vahendite liike ja omadusi (EMPs kohaldatav tekst )

23.3.2018   
            
            
               ET
            
            
               Euroopa Liidu Teataja
            
            
               L 81/1
            
         KOMISJONI DELEGEERITUD MÄÄRUS (EL) 2018/480,
   4. detsember 2017,
   millega täiendatakse Euroopa Parlamendi ja nõukogu määrust (EL) 2015/760 seoses regulatiivsete tehniliste standarditega, mis käsitlevad riskide maandamise ainueesmärgil kasutatavaid tuletisinstrumente, Euroopa pikaajaliste investeerimisfondide tähtaja pikkuse piisavust, potentsiaalse ostja leidmiseks turu hindamise ja investeeringutest väljumiseks võõrandatava vara hindamise kriteeriume ning jaeinvestoritele kättesaadavate vahendite liike ja omadusi
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu määrust (EL) 2015/760 Euroopa pikaajaliste investeerimisfondide kohta, (1) eriti selle artikli 9 lõiget 3, artikli 18 lõiget 7, artikli 21 lõiget 3 ja artikli 26 lõiget 2,
   ning arvestades järgmist:
   
               (1)
            
            
               Selleks et tagada määruse (EL) 2015/760 ühetaoline kohaldamine, on vaja täpsustada kriteeriume, mille alusel teha kindlaks asjaolud, mille korral on tuletisinstrumentide kasutamise ainueesmärk maandada riske; samuti asjaolusid, mille korral Euroopa pikaajalise investeerimisfondi (ELTIF) tähtaega loetakse piisavalt pikaks, ning ELTIFi varade korralise võõrandamise detailse ajakava teatavate elementide kriteeriume ning jaeinvestoritele kättesaadavaid varasid ja vahendeid.
            
         
               (2)
            
            
               Et tagada samal ajal jõustuvate sätete sidusus ning et sätted oleksid esitatud ülevaatlikult ja hõlpsalt leitavalt, on asjakohane võtta asjaomased regulatiivsed tehnilised standardid vastu ühes määruses.
            
         
               (3)
            
            
               Mis puudutab asjaolusid, mille korral on tuletisinstrumentide kasutamise ainueesmärk maandada ELTIFi investeeringutele omaseid riske, tuleb võtta arvesse finantsinstrumente, mille alusvara vastab varadele, millesse ELTIF on investeerinud ja mille riskipositsioone soovitakse maandada, samuti kauplemist varadega, millesse ELTIF ei ole küll investeerinud, kuid mis seonduvad sama varaklassiga. Eelkõige kehtib see juhul, kui konkreetse kirje suhtes oleva riskipositsiooni maandamiseks ei ole tuletisinstrument saadaval tuletisinstrumendi eriliigina, vaid on üks tuletisinstrumendi aluseks oleva indeksi kirjetest. Lisaks võidakse tuletisinstrumentide kasutamist mõnel juhul lugeda riskimaandamisstrateegiaks ainult juhul, kui seejuures kaubeldakse teatavate varadega, mille puhul ei peaks selline strateegia olema keelatud. Selleks et tagada tuletisinstrumentide kasutamise ainueesmärgina ELTIFi investeeringutele omaste riskide maandamine, peaks ELTIFi valitseja võtma kõik mõistlikud meetmed, millega tagada, et kasutatud tuletisinstrumentidega vähendatakse tulemuslikult ELTIFi tasandil asjaomast riski ning et need on tõhusad ka halvenenud turutingimustes. Riski vähenemine peaks olema kontrollitav, kasutades nõuetekohaseid riskijuhtimissüsteeme, millega tuvastatakse maandatavad riskid ja viis, kuidas see tuletisinstrument sellist riski maandaks.
            
         
               (4)
            
            
               Juhul kui ELTIF investeerib erineva lõpptähtajaga varadesse, peaks ELTIFi tähtaja jaoks olema määrav ELTIFi portfelli kuuluv üksik vara, millel on selle vara likviidsust silmas pidades kõige pikemaajalisem investeerimisperspektiiv.
            
         
               (5)
            
            
               ELTIFi varade korralise võõrandamise ajakavas esitatavas turuhinnangus tuleks seoses potentsiaalse ostja leidmisega võtta arvesse tururiske, sh seda, kas ostjad tavaliselt sõltuvad kolmandatelt isikutelt saadavatest laenudest, kas esineb risk, et varad muutuvad enne müüki mittelikviidseks, kas esineb õiguslike (nt maksureformid) või poliitiliste muutustega seotud riske ja kas ELTIFi varade jaoks asjakohasel turul esineb majandusliku olukorra halvenemise risk. Käesoleva määruse raames tuleks nõuda nende riskide eraldi hindamist ainult kõlblike investeerimisvarade puhul, sest Euroopa Parlamendi ja nõukogu direktiivi 2009/65/EÜ (2) artikli 50 lõikes 1 osutatud varad on eeldatavasti juba oma laadilt likviidsed.
            
         
               (6)
            
            
               ELTIFi varade korralise võõrandamise ajakavas esitatavate varade hindamine peaks toimuma ajaliselt piisavalt lähedal varade võõrandamise alguse ajale. Kui aga ELTIF korraldas hindamise kooskõlas Euroopa Parlamendi ja nõukogu direktiiviga 2011/61/EL (3) ajal, mis ei jää varade võõrandamise algusest liiga kaugele, ei tuleks nõuda lisahindamist. Igal juhul tuleks ELTIFi varade korralise võõrandamise ajakava koostamist alustada niipea kui asjakohane ja piisavalt vara enne selle ELTIFi pädevale asutusele esitamise tähtpäeva.
            
         
               (7)
            
            
               Vahendeid, mis tuleb igas riigis, kus ELTIFi valitseja toodet turustab, jaeinvestoritele kättesaadavaks teha, võib pakkuda kohapeal, telefoni teel või elektrooniliste sidevahendite kaudu üks või mitu üksust, milleks võib olla ELTIFi valitseja või muu üksus, mille suhtes kohaldatakse sellele ELTIFi valitseja usaldatud ülesandeid reguleerivaid sätteid.
            
         
               (8)
            
            
               Selleks et vältida võimalikke turuhäireid, tuleb enne käesoleva määruse jõustumist tegevusloa saanud ELTIFidele, nende valitsejatele ja nende pädevatele asutustele anda piisavalt aega, et käesolevas määruses esitatud nõuetega kohanduda.
            
         
               (9)
            
            
               ELTIFi tähtaja pikkuse piisavuse sätteid tuleks kohaldada üksnes selliste ELTIFide suhtes, mille kohta esitatakse taotlus pärast käesoleva määruse jõustumist, sest määruse (EL) 2015/760 kohaselt tuleb ELTIFi tähtaeg kindlaks määrata ajaks, kui ELTIFi pädevale asutusele esitatakse ELTIFina toimimise tegevusloa taotlus.
            
         
               (10)
            
            
               Selleks et pädevatel asutustel ja määruse (EL) 2015/760 kohaselt tegevusloa saanud ELTIFide valitsejatel oleks võimalik enne käesoleva määruse jõustumist kohaneda käesolevas määruses sisalduvate uute nõuetega, tuleks käesoleva määruse kohaldamist alustada üks aasta pärast selle jõustumist. ELTIFi tähtaja pikkuse piisavuse nõue loetakse käesoleva määruse raames täidetuks selliste ELTIFide puhul, millele on enne käesoleva määruse jõustumist juba antud määruse (EL) 2015/760 kohane tegevusluba.
            
         
               (11)
            
            
               Käesolev määrus põhineb regulatiivsetel tehnilistel standarditel, mille esitas komisjonile Euroopa Väärtpaberiturujärelevalve (ESMA).
            
         
               (12)
            
            
               ESMA on korraldanud avalikud konsultatsioonid regulatiivsete tehniliste standardite eelnõu kohta, analüüsinud võimalikku asjaomast kulu ja tulu ning küsinud arvamust Euroopa Parlamendi ja nõukogu määruse (EL) nr 1095/2010 (4) artikli 37 kohaselt loodud väärtpaberituru sidusrühmade kogult,
            
         ON VASTU VÕTNUD KÄESOLEVA MÄÄRUSE:
   Artikkel 1
   Riskimaanduse tuletisinstrumendid
   1.   Asjaolud, mille korral leitakse, et tuletisinstrumentide kasutamise ainueesmärk on Euroopa pikaajalise investeerimisfondi (ELTIF) muudele investeeringutele omaste riskide maandamine, nagu on osutatud määruse (EL) 2015/760 artikli 9 lõike 2 punktis d, loetakse esinevaks, kui täidetud on kõik käesoleva artikli lõigetes 2, 3 ja 4 sätestatud kriteeriumid.
   2.   Tuletisinstrumenti kasutatakse üksnes määruse (EL) 2015/760 artikli 9 lõikes 1 osutatud varade suhtes oleva riskipositsiooni maandamiseks.
   Esimeses lõigus osutatud varade suhtes oleva riskipositsiooni maandamise nõue loetakse täidetuks üksnes juhul, kui selle tuletisinstrumendi kasutamine vähendab neid riske ELTIFi tasandil kontrollitavalt ja objektiivselt mõõdetuna.
   Kui esimeses lõigus osutatud varade suhtes oleva riskipositsiooni maandamise tuletisinstrumente ei ole saadaval, võib kasutada samasse varaklassi kuuluva alusvaraga seotud tuletisinstrumente.
   3.   Tuletisinstrumentide kasutamist ELTIFist tulu saamiseks ei loeta nende kasutamiseks riski maandamise eesmärgil.
   4.   ELTIFi valitseja võtab kõik mõistlikud meetmed, millega tagada, et ELTIFi muudele investeeringutele omaste riskide maandamiseks kasutatud tuletisinstrumentidega vähendatakse asjaomast riski ELTIFi tasandil kooskõlas lõikega 2, sh halvenenud turutingimustes.
   Artikkel 2
   ELTIFi tähtaja pikkuse piisavus
   Määruse (EL) 2015/760 artikli 18 lõike 3 kohaldamisel loetakse ELTIFi tähtaja pikkus piisavaks, et katta ELTIFi iga üksiku varapositsiooni kestus, kui täidetud on järgmised tingimused:
   
               a)
            
            
               ELTIFi tähtajaks määratud kuupäev on kooskõlas ELTIFi pädevale asutusele ELTIFina toimimise tegevusloa taotluse esitamise ajal ELTIFi portfelli kõige pikemaajalise perspektiiviga üksiku varapositsiooni investeerimisperspektiivi lõppkuupäevaga;
            
         
               b)
            
            
               ühegi pärast ELTIFina toimimise tegevusloa saamise kuupäeva ELTIFi tehtava investeeringu järelejäänud investeerimisperspektiiv ei ületa investeeringu tegemise ajal ELTIFi järelejäänud tähtaega.
            
         Artikkel 3
   Kriteeriumid turu hindamiseks seoses potentsiaalse ostja leidmisega
   Määruse (EL) 2015/760 artikli 21 lõike 2 punkti a kohaldamisel hindab ELTIFi valitseja ELTIFi investeeringute seas iga vara puhul alljärgnevaid elemente.
   
               a)
            
            
               Kas turul on potentsiaalseid ostjaid üks või mitu?
            
         
               b)
            
            
               Kas ELTIFi valitseja eeldab ajakava jaoks piisava vilumuse, ettevaatuse ja hoolikusega tehtud hinnangu põhjal, et potentsiaalsed ostjad sõltuvad asjaomase vara ostmisel välisrahastamisest?
            
         
               c)
            
            
               Kui varale potentsiaalseid ostjaid ei leidu, siis aeg, mis tõenäoliselt kulub sellele varale ühe või mitme ostja leidmiseks.
            
         
               d)
            
            
               Vara konkreetne lõpptähtaeg.
            
         
               e)
            
            
               Kas ELTIFi valitseja eeldab ajakava jaoks piisava vilumuse, ettevaatuse ja hoolikusega tehtud hinnangu põhjal alljärgnevate riskide realiseerumist?
               
                           i)
                        
                        
                           Risk, mis on seotud õiguslike muutustega, mis võivad mõjutada potentsiaalsete ostjate turgu.
                        
                     
                           ii)
                        
                        
                           Poliitiline risk, mis võib mõjutada potentsiaalsete ostjate turgu.
                        
                     
         
               f)
            
            
               Valitseja hinnang selle kohta, kas punktides a ja b loetletud elemente võib võõrandamise perioodil kahjustada turu üldine või vara jaoks asjakohaste turgude majanduslik olukord.
            
         Artikkel 4
   Kriteeriumid investeeringutest väljumiseks võõrandatava vara hindamiseks
   1.   Määruse (EL) 2015/760 artikli 21 lõike 2 punkti c kohaldamisel vastab investeeringutest väljumiseks võõrandatava vara hindamine järgmistele kriteeriumidele:
   
               a)
            
            
               sellega alustatakse niipea kui asjakohane ja piisavalt vara enne ELTIFi varade korralise võõrandamise detailse ajakava ELTIFi pädevale asutusele esitamise tähtpäeva;
            
         
               b)
            
            
               see viiakse lõpule kõige enam kuus kuud enne punktis a osutatud tähtpäeva.
            
         2.   Direktiivi 2011/61/EL artikli 19 kohaseid hindamisi võib arvestada, kui hindamine on lõpule viidud kõige enam kuus kuud enne käesoleva artikli lõikes 1 osutatud tähtpäeva.
   Artikkel 5
   Jaeinvestoritele kättesaadavate vahendite tehniline kirjeldus
   1.   Määruse (EL) 2015/760 artikli 26 lõike 1 kohaldamisel tagab ELTIFi valitseja järgmiste ülesannete täitmiseks vajalikud vahendid:
   
               a)
            
            
               töödelda ELTIFi turustusdokumentides ette nähtud tingimustel ELTIFi osakute või aktsiate kohta jaeinvestorite tehtavaid märkimise, ostmise, tagasiostmise või -võtmise korraldusi;
            
         
               b)
            
            
               anda jaeinvestoritele teavet selle kohta, kuidas punktis a osutatud korraldusi teha ning tagasiostmise või -võtmise eest maksta;
            
         
               c)
            
            
               hõlbustada teabe käsitlemist seoses jaeinvestorite õigustega, mis tulenevad ELTIFi turustamise kohaks olevas liikmesriigis ELTIFi investeerimisest;
            
         
               d)
            
            
               teha jaeinvestoritele tutvumiseks ja kopeerimiseks kättesaadavaks järgmised dokumendid:
               
                           i)
                        
                        
                           ELTIFi fonditingimused või põhikiri;
                        
                     
                           ii)
                        
                        
                           ELTIFi viimane aastaaruanne;
                        
                     
         
               e)
            
            
               anda investoritele direktiivi 2009/65/EÜ artikli 2 lõike 1 punkti m kohasel püsival andmekandjal teavet täidetavate ülesannete kohta.
            
         2.   ELTIFi valitseja tagab, et määruse (EL) 2015/760 artikli 26 lõikes 1 osutatud vahendite tehniline taristu vastab järgmistele nõuetele:
   
               a)
            
            
               ülesandeid täidetakse ELTIFi turustamise kohaks oleva liikmesriigi ametlikus keeles või ametlikes keeltes;
            
         
               b)
            
            
               ülesandeid täidetakse kohapeal, telefoni teel või elektrooniliste sidevahendite kaudu.
            
         3.   ELTIFi valitseja tagab, et määruse (EL) 2015/760 artikli 26 lõikes 1 osutatud vahendite liigid ja omadused vastavad järgmistele nõuetele:
   
               a)
            
            
               neid pakub üks või mitu üksust, milleks võib olla ELTIFi valitseja või muu üksus, mille suhtes kohaldatakse täidetavaid ülesandeid reguleerivaid sätteid;
            
         
               b)
            
            
               kui vahendeid pakub muu üksus, saab see ELTIFi valitsejalt kogu vajaliku teabe ja kõik vajalikud dokumendid;
            
         
               c)
            
            
               kui vahendeid pakub muu üksus, tõendab selle määramist kirjalik leping. Kirjalikus lepingus täpsustatakse lõikes 1 osutatud ülesannetest need, mida ELTIFi valitseja ise ei täida.
            
         Artikkel 6
   Üleminekusätted
   Enne käesoleva määruse jõustumist määruse (EL) 2015/760 kohaselt tegevusloa saanud ELTIFid loetakse käesoleva määruse artiklis 2 sätestatud nõuetele vastavaks.
   Enne käesoleva määruse jõustumist määruse (EL) 2015/760 kohaselt tegevusloa saanud ELTIF kohaldab käesoleva määruse artikleid 1, 3, 4 ja 5 alates 1. maist 2019.
   Artikkel 7
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 4. detsember 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 123, 19.5.2015, lk 98.
   
      (2)  Euroopa Parlamendi ja nõukogu 13. juuli 2009. aasta direktiiv 2009/65/EÜ vabalt võõrandatavatesse väärtpaberitesse ühiseks investeeringuks loodud ettevõtjaid (eurofondid) käsitlevate õigus- ja haldusnormide kooskõlastamise kohta (ELT L 301, 17.11.2009, lk 32).
   
      (3)  Euroopa Parlamendi ja nõukogu 8. juuni 2011. aasta direktiiv 2011/61/EL alternatiivsete investeerimisfondide valitsejate kohta, millega muudetakse direktiive 2003/41/EÜ ja 2009/65/EÜ ning määruseid (EÜ) nr 1060/2009 ja (EL) nr 1095/2010 (ELT L 174, 1.7.2011, lk 1).
   
      (4)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).